विष्णुस्मृतिः/पञ्चपञ्चाषत्तमोऽध्यायः
अथ रहस्यप्रायश्चित्तानि भवन्ति  । । ५५.१  । ।

स्रवन्तीं आसाद्य स्नातः प्रत्यहं षोडश प्राणायामान्सलक्षणान्कृत्वैककालं हविष्याशी मासेन ब्रह्महा पूतो भवति  । । ५५.२  । ।

कर्मणोऽन्ते पयस्विनीं गां दद्यात् । । ५५.३  । ।

व्रतेनाघमर्षणेन च सुरापः पूतो भवति  । । ५५.४  । ।

गायत्रीदशसाहस्रजपेन सुवर्णस्तेयकृत् । । ५५.५  । ।

त्रिरात्रोपोषितः पुरुषसूक्तजपहोमाभ्यां गुरुतल्पगः  । । ५५.६  । ।

यथाश्वमेधः क्रतुराट्सर्वपापापनोदकः   ।
तथाघमर्षणं सूक्तं सर्वपापापनोदकम्  । । ५५.७  । ।

प्राणायामं द्विजः कुर्यात्सर्वपापापनुत्तये   ।
दह्यन्ते सर्वपापानि प्राणायामैर्द्विजस्य तु   । । ५५.८  । ।

सव्याहृतिं सप्रणवां गायत्रीं शिरसा सह   ।
त्रिः पठेदायतप्राणः प्राणायामः स उच्यते   । । ५५.९  । ।

अकारं चाप्युकारं च मकारं च प्रजापतिः   ।
वेदत्रयान्निरदुहद्भूर्भुवः स्वरितीति च   । । ५५.१०  । ।

त्रिभ्य एव तु वेदेभ्यः पादं पादं अदूदुहत् ।
तदित्यृचोऽस्याः सावित्र्याः परमेष्ठी प्रजापतिः   । । ५५.११  । ।

एतदक्षरं एतां च जपन्व्याहृतिपूर्विकाम्  ।
संध्ययोर्वेदविद्विप्रो वेदपुण्येन युज्यते   । । ५५.१२  । ।

सहस्रकृत्वस्त्वभ्यस्य बहिरेतत्त्रिकं द्विजः   ।
महतोऽप्येनसो मासात्त्वचेवाहिर्विमुच्यते   । । ५५.१३  । ।

एतत्त्रयविसंयुक्तः काले च क्रियया स्वया   ।
विप्रक्षत्रियविड्जातिर्गर्हणां याति साधुषु   । । ५५.१४  । ।

ओंकारपूर्विकास्तिस्रो महाव्याहृतयोऽव्ययाः   ।
त्रिपदा चैव गायत्री विज्ञेया ब्राह्मणो मुखम्  । । ५५.१५  । ।

योऽधीतेऽहन्यहन्येतां त्रीणि वर्षाण्यतन्द्रितः   ।
स ब्रह्म परं अभ्येति वायुभूतः खमूर्तिमान्  । । ५५.१६  । ।

एकाक्षरं परं ब्रह्म प्राणायामाः परं तपः   ।
सावित्र्यास्तु परं नान्यन्मौनात्सत्यं विशिष्यते   । । ५५.१७  । ।

क्षरन्ति सर्वा वैदिक्यो जुहोतियजतिक्रियाः   ।
अक्षरं त्वक्षरं ज्ञेयं ब्रह्मा चैव प्रजापतिः   । । ५५.१८  । ।

विधियज्ञाज्जपयज्ञो विशिष्टो दशभिर्गुणैः   ।
उपांशुः स्याच्छतगुणः सहस्रो मानसः स्मृतः   । । ५५.१९  । ।

ये पाकयज्ञाश्चत्वारो विधियज्ञसमन्विताः   ।
ते सर्वे जपयज्ञस्य कलां नार्हन्ति षोडशीम्  । । ५५.२०  । ।

जप्येनैव तु संसिध्येद्ब्राह्मणो नात्र संशयः   ।
कुर्यादन्यन्न वा कुर्यान्मैत्रो ब्राह्मण उच्यते   । । ५५.२१  । ।